《正月十一夜灯开双花》
宋代·郑刚中

铅杯压短檠，清膏沃虚草。炯炯孤焰瘦，吐此双花好。

谁为夜气温，暗助春风巧。碎剪朝霞红，缘以金粟小。

或云两玉虫，飞来抱钗杪。美人轻燎之，要看火中宝。

我闻道家和，可以感穹昊。门阑将有喜，每事吉先兆。

而我方朽衰，负戾落南峤。胡为今夕光，熠熠似相报。

无乃天地慈，四海施洪造。阳和随根性，溥为脱枯槁。

吾其得归欤，顶戴君恩老。

作者简介：郑刚中（1088年—1154年），字亨仲，婺州金华（今浙江金华）人。南宋抗金名臣。生于宋哲宗元祐三年，卒于高宗绍兴二十四年，年六十七岁。登绍兴进士甲科。累官四川宣抚副使，治蜀颇有方略，威震境内。初刚中尝为秦桧所荐；后桧怒其在蜀专擅，罢责桂阳军居住。再责濠州团练副使，复州安置；再徙封州卒。桧死，追谥忠愍。刚中著有北山集（一名腹笑编）三十卷，《四库总目》又有周易窥余、经史专音等，并传于世。